SA man sterf in Fidji | Maroela Media
Langdon Owen en sy vrou, Fiona. Foto: Facebook
Langdon Owen van Suid-Afrika is in Lami, Fidji dood nadat hy glo giftige gasse ingeasem het terwyl hy besig was om 'n boot te verf.
Die Fiji Sun berig dat Owen en nog werkers Donderdag die romp van die Betsy Ross geverf het. Volgens die berig het die verf en verdunner glo gemeng en 'n toksiese gas afgegee. Owen se liggaam is eers omstreeks 17:30 uit die romp van die boot gehaal, vier ure nadat daar alarm gemaak is.
Volgens die Fiji Sun het Owen, glo in sy vroeë 40's, op 12 Augustus 2014 aan boord van die Betsy Ross in Fidji aangekom. Owen, oorspronklik van Benoni, word oorleef deur sy vrou, Fiona, twee seuns en 'n dogter.
Volgens die berig is 'n Fidjiaanse werker intussen ook in die hospitaal oorlede. Verskeie bemanningslede, polisiebeamptes en brandbestryders is na die voorval in die hospitaal opgeneem nadat hulle ook deur die gasse oorval is.
Vreeslik erg, Sterkte aan die familie!!!
Liewe hemel dit is ERG! Baie sterkte aan die familie. Hoekom sou dit so lank vat vir hulle om te reageer en hom uit die boot te haal – bietjie soos party van ons nooddienste?? Wonder of hulle hom sou kon help as hul gouer was? Sjoe, baie erg!